Comença la Setmana de la Dona de Carcaixent amb un complet programa d’activitats
01 de Marzo de 2017

Carcaixent

La Setmana de la Dona de Carcaixent ha arrancat ja l'edició de 2017 amb un programa d’activitats més ampli que l’any passat, en el qual hi ha previstes diferents opcions formatives i d’oci que s’estendran fins al dimecres 5 d’abril. L’objectiu, segons han manifestat des de l’àrea de Benestar Social encarregada de coordinar-ne la programació, és conscienciar i sensibilitzar tota la ciutadania sobre la igualtat de gènere, de forma que s’han diversificat les activitats per tal d’arribar a un major nombre de població.

Esta mateixa setmana, el dijous 2  de març hi haurà un taller-xarrada sobre “Salut i brosses medicinals” al local de les Ames de Casa Tyrius impartida per Mª Carmen Martí, llicenciada en Farmàcia i especialista en nutrició. El divendres 3 de març, a les 20:00 hores es projectarà, en l’Auditori de les Dominiques, el curtmetratge de Fernando Canet Globos de Agua, on s’aborden qüestions relatives  a la conciliació de la vida laboral i familiar. Finalitzada la projecció, s’obrirà un debat col·loqui conduït per la cineasta Paqui Méndez, que comptarà amb la participació d’altres professionals i especialistes de Carcaixent en matèria d’igualtat.

Per altra banda, des de hui ja es pot visitar al Palau de la Marquesa l’exposició de treballs per al Concurs del Cartell de la Setmana de la Dona, que ha guanyat el jove Víctor Conejero Martínez amb solament 14 anys. El gros d’activitats s’espera la pròxima setmana amb un doble taller, dilluns 6 i dimecres 8, per a la busca activa d’ocupació dirigit a persones amb dificultats per a accedir al mercat laboral. El dimecres 8, a les 18.00 hores, en l’Auditori de les Dominiques es realitzarà l’acte central amb la lectura d’un manifest sobre la commemoració del Dia Internacional de la Dona i el lliurament de premis del concurs literari “Microrelats per a la igualtat”.

Per al divendres 10 s’ha organitzat un sopar al Restaurant “Los Arcos” que comptarà amb l’espectacle de monòlegs “I si la princesa no vol perdius?”, de l’humorista Carlos Ortiz. El sopar té un preu de 12 euros i qui ho desitge pot inscriure-s'hi per telèfon al número 962457609. Per al dissabte 11, està programat l’espectacle Cinc actrius lligen Rodoreda, una peça teatral que combina la lectura dramatitzada de cinc obres/contes de l’escriptora catalana Mercè Rodoreda amb la recreació d’elements i opinions personals i criteris creatius de l’autora.

Les activitats al voltant del Dia Internacional de la Dona finalitzaran el dimecres 5 d’abril amb el videofòrum “Dibuixant el gènere”, de Gerard Coll-Planas, dirigit a alumnes de 2n cicle d’ESO, Batxillerat i FP Bàsica. A través dels continguts d’este text, l’autor pretén explicar com el gènere és una construcció cultural que suposa l’exclusió d’aquelles persones que no s’ajusten a eixos cànons.